
Бүген Казан вертолетлар заводында винтлы машиналарны җыю буенча яңа цех һәм һөнәри белем бирү үзәге төзелешенә старт бирелде. Тантаналы чарада Татарстан Республикасы Президенты Рөстәм Миңнеханов, Ростех дәүләт корпорациясе генераль директоры урынбасары Дмитрий Леликов, Ростех дәүләт корпорациясе авиация комплексының индустриаль директоры Анатолий Сердюков, «Россия вертолетлары» холдингы генераль директоры Андрей Богинский, «Технодинамика» холдингы башлыгы Игорь Насенков, Казан вертолетлар заводы идарәче директоры Алексей Белых катнашты.

Яңа җитештерү заманча җайланмалар паркы белән җиһазландырылачак һәм машиналарны өзлексез җыюны оештыру хисабына хезмәт җитештерүчәнлеген арттырырга мөмкинлек бирәчәк.

«Мин Ростех дәүләт корпорациясенә һәм «Россия вертолетлары» холдингына әлеге проектны гамәлгә ашырган өчен бик рәхмәтле. Казан вертолетлар заводы соңгы елларда җитештерүне тирәнтен яңартты. Яңа цехны төзү предприятие үсешенең чираттагы этабы булачак. Ә иң мөһиме – биредә һөнәри белем бирү үзәге булдырылачак. Бүген сәнәгать белгечлекләрен әзерләү системасы тамырдан үзгәрә. Татарстан Worldskills хәрәкәтендә актив катнаша, ресурс үзәкләрен үстерә. Әмма эш бирүче катнашыннан башка бу мәсьәләне хәл итү мөмкин түгел. Әлеге үзәк яңа белгечләр әзерләүдән тыш, эшче персоналның күнекмәләрен камилләштерү мәйданчыгы да булачак. Республика җитәкчелеге бу проектка һәрьяклап ярдәм итәчәк», - дип билгеләп үтте Рөстәм Миңнеханов.

650 укучыга исәпләнгән һөнәри белем бирү үзәге иң заманча стандартлар буенча авиатөзелеш өчен белгечләр әзерләячәк. Уку процессы практика белән аралаштырып алып барылачак: вакытның 70%ын студентлар заманча станоклар янында үткәрәчәк.

«Без аңлыйбыз, бүгенге машина төзелеше җитештерүе, бигрәк тә авиация җитештерүе катлаулана һәм яңара бара. Барлык процессларны автоматлаштыру арта. Әлбәттә, бу бөтенләй яңа алым һәм җитештерү һәм инженер персоналының югары квалификациясен таләп итә. Мондый уку үзәгенең барлыкка килүе – заман таләбе», - диде Дмитрий Леликов.

Чара барышында кунакларга булачак объектларның проектларын тәкъдир иттеләр. Ахыргы җыю цехы проекты югары технологик таләпләрне исәпкә ала һәм җитештерүнең экологик яктан чиста булуына юнәлдерелгән. Һөнәри белем бирү үзәге «мехатроника», «кисү белән металл эшкәртү», «очкыч аппаратлар электр җиһазларын монтажлау», «очу аппаратларын җыю», «пыяла пластиклардан эшләнмәләр җыю», «гальваник» һ.б. юнәлешләр буенча белгечләр әзерләячәк. Укучыларның сайлап алынган юнәлешләргә карап берьюлы берничә эшче һөнәр алу, шулай ук өстәмә белем бирү программаларын узу мөмкинлеге булачак. Ике корпусны да 2024 елның язына тапшыру планлаштырыла.
Рөстәм Миңнеханов Казан вертолетлар заводында яңа җыю цехы һәм һөнәри белем бирү үзәге төзелешенә старт бирде